Document ID: 31999D0061

NEUVOSTON PÄÄTÖS,
tehty 14 päivänä joulukuuta 1998,
Maailman kauppajärjestön alaisuudessa käytyjen rahoituspalvelualan neuvottelujen tulosten hyväksymisestä Euroopan yhteisön puolesta sen toimivaltaan kuuluvissa asioissa (1999/61/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 54, 57, 63, 66, 73 b-73 f, 99, 100, 100 a ja 113 artiklan yhdessä 228 artiklan 2 kohdan toisen virkkeen kanssa ja 228 artiklan 3 kohdan ensimmäisen alakohdan kanssa,
ottaa huomioon komission ehdotuksen (1),
ottaa huomioon Euroopan parlamentin lausunnon (2),
ottaa huomioon talous- ja sosiaalikomitean lausunnon (3),
sekä katsoo, että
Maailman kauppajärjestön perustava Marrakeshin sopimus ja siihen liittyvät sopimukset sekä ministerien päätökset ja julistukset sekä yhteisymmärrys rahoituspalveluja koskevista sitoumuksista hyväksyttiin Uruguayn kierroksen monenvälisten kauppaneuvottelujen (1986-1994) sopimusten tekemisestä Euroopan yhteisön puolesta sen toimivallan rajoissa 22 päivänä joulukuuta 1994 tehdyllä neuvoston päätöksellä 94/800/EY (4),
komission Euroopan yhteisön ja sen jäsenvaltioiden puolesta neuvottelemat kokonaisvaltaiset rahoituspalveluja koskevat sitoumukset muodostavat tyydyttävän ja tasapainoisen tuloksen neuvotteluille,
joulukuun 12 päivänä 1997 neuvosto hyväksyi sisäisten menettelyjen tultua saatetuksi päätökseen tehtävää lopullista hyväksymistä koskevin varauksin Euroopan yhteisön ja sen jäsenvaltioiden sitoumuksia koskevan lopullisen luettelon (GATS/SC/31/Suppl.4) ja valtuutti komission toimittamaan kyseisen luettelon Maailman kauppajärjestöön Euroopan yhteisön ja sen jäsenvaltioiden puolesta,
samana päivänä neuvosto valtuutti komission hyväksymään Euroopan yhteisön ja sen jäsenvaltioiden puolesta neuvottelujen lopullisen tuloksen sellaisena kuin se on palvelukaupan yleissopimuksen viidennessä pöytäkirjassa (S/L/45), päätöksen kyseisen pöytäkirjan hyväksymisestä (S/L/44) ja päätöksen rahoituspalveluja koskevista sitoumuksista (S/L/50),
yhteisön toimivalta tehdä kansainvälisiä sopimuksia ei perustu pelkästään perustamissopimuksessa nimenomaisesti annettuun toimivaltaan, vaan se voi perustua myös perustamissopimuksen muihin määräyksiin ja yhteisön toimielinten näiden määräysten mukaisesti antamiin säädöksiin,
kun perustamissopimuksen tavoitteiden toteuttamiseksi on annettu yhteisön säännöksiä, jäsenvaltiot eivät saa yhteisten toimielinten ulkopuolella tehdä sitoumuksia tavalla, joka todennäköisesti vaikuttaa kyseisiin säännöksiin tai muuttaa niiden soveltamisalaa,
osa rahoituspalveluja koskevista sitoumuksista kuuluu yhteisön toimivaltaan perustamissopimuksen 113 artiklan mukaisesti; lisäksi muut rahoituspalveluja koskevat sitoumukset vaikuttavat perustamissopimuksen 54, 57, 63, 66, 99, 100, ja 100 a artiklan nojalla annettuihin yhteisön säännöksiin, minkä vuoksi ainoastaan yhteisö voi tehdä kyseiset sitoumukset,
etenkin perustamissopimuksen 100 artiklan käyttäminen tämän päätöksen oikeusperustana on perusteltua, koska edellä mainitut rahoituspalveluja koskevat sitoumukset vaikuttavat eri jäsenvaltioissa olevia yhtiöitä koskeviin sulautumisiin, diffuusioihin, varojensiirtoihin ja osakkeidenvaihtoihin sovellettavasta yhteisestä verojärjestelmästä 23 päivänä heinäkuuta 1990 annetun neuvoston direktiivin 90/434/ETY (5) ja eri jäsenvaltioissa sijaitseviin emo- ja tytäryhtiöihin sovellettavasta yhteisestä verojärjestelmästä 23 päivänä heinäkuuta 1990 annetun neuvoston direktiivin 90/435/ETY (6) soveltamiseen, ja kyseiset direktiivit perustuvat perustamissopimuksen 100 artiklaan,
yhteisön ja sen jäsenvaltioiden erityisiä sitoumuksia koskevaan luetteloon sisältyvien pääomaliikkeitä koskevien sitoumusten osalta ja yhteisön säännösten nykytilan mukaisesti yhteisöllä on yleinen toimivalta; jäsenvaltiot ovat kuitenkin edelleen toimivaltaisia toimimaan perustamissopimuksen 73 c artiklan määräysten rajoissa, ja
Maailman kauppajärjestön perustamissopimus ja palvelukaupan yleissopimuksen pöytäkirjat ovat luonteeltaan sellaisia, että niihin ei voida vedota suoraan yhteisön ja sen jäsenvaltioiden tuomioistuimissa,
ON PÄÄTTÄNYT SEURAAVAA:
1 artikla
1. Hyväksytään palvelukaupan yleissopimuksen viides pöytäkirja, joka koskee rahoituspalveluja (S/L/45), yhteisön puolesta siltä osin kuin pöytäkirja kuuluu yhteisön toimivaltaan.
2. Viidennen pöytäkirjan teksti, erityisiä sitoumuksia koskeva luettelo (GATS/SC/31/Suppl.4) ja yhteisön ja jäsenvaltioiden rahoituspalveluja koskevan palvelukaupan yleissopimuksen II artiklasta tehtyjä poikkeuksia koskeva luettelo (GATS/EL/31) ovat tämän päätöksen liitteenä, kuten myös seuraavat päätökset:
- rahoituspalvelujen kauppaa käsittelevän komitean päätös palvelukaupan yleissopimuksen viidennen pöytäkirjan hyväksymisestä (S/L/44),
- palvelukauppaneuvoston joulukuussa 1997 tekemä päätös rahoituspalveluja koskevista sitoumuksista (S/L/50).
3. Neuvoston puheenjohtaja valtuutetaan nimeämään henkilö, jolla on valtuudet allekirjoittaa palvelukaupan yleissopimuksen viides pöytäkirja Euroopan yhteisöä sitovasti siltä osin, kuin pöytäkirja kuuluu yhteisön toimivaltaan.
Tehty Brysselissä 14 päivänä joulukuuta 1998.

Labels: 2
13
3
18
15